M. Dzurinda, predseda vlády SR: (2004-06-24):
V prvom rade to bola ekonomická dimenzia našich vzťahov a v druhom rade politický dialóg. Ten politický dialóg je nesmierne dôležitý preto, aby sa Ukrajina dobre rozvíjala, aby sa prehlbovala demokracia, aby Ukrajina, zjednodušene povedané, bola tiež schopná plniť nielen ekonomické, ale aj politické kritériá začleňovania sa do štruktúr, pre ktoré sa sama rozhodla. K našej radosti a potešeniu je to tak Severoatlantická aliancia, ako aj Európska únia, ktoré sú tou cieľovou stanicou pre Ukrajinu. Ten politický dialóg budeme intenzívnejšie rozvíjať najmä teraz, keď máme tak trošku viacej kapacít na to, aby sme ho mohli rozvíjať na všetkých úrovniach a všetkých stupňoch, aj na úrovni najvyšších ústavných činiteľov, ale aj na úrovni samospráv, vyšších územnosprávnych celkov, regiónov, pretože v druhý deň mojej návštevy som vykonal aj návštevu v Zakarpatskej oblasti. Stretol som sa s gubernátorom alebo predsedom oblastnej rady, primátorom mesta Užhorod, našou komunitou slovenskou, minoritou, kde sme prispeli k tomu, aby sa mohli deti vzdelávať v prvej bilingválnej ukrajinsko-slovenskej škole v Užhorode, ktorú budú slávnostne otvárať k 1. septembru na budúci rok. Čo sa týka tej ekonomickej dimenzie, opäť začal rásť vzájomný obchod. Ale na to, aby mohol naozaj využiť všetky potenciálne možnosti, potrebujeme prijať ešte celý rad opatrení, spriechodniť jestvujúce priechody, vybudovať, chceme otvoriť dve nové cestné priechody tak, aby sme uľahčili priechod osobám, turistom, ale, samozrejme, aj tovaru a obchodu. Veľmi živou otázkou je otázka víz. Máme konkrétny program, konkrétny projekt. Dohodli sme sa, že v najbližších týždňoch budú tie rokovania odborníkov, ktoré začali pokračovať tým, že sme ochotní liberalizovať už teraz trošku uvoľnený vízový režim, ale, samozrejme, žiadame, aby bola podpísaná nová readmisná dohoda, aby sme mohli vracať tých ľudí, ktorí na Slovensko vstúpia nelegálne. A zároveň požadujeme, aby Ukrajina bola krajinou, v ktorej budú platiť rovnaké azylové pravidlá ako na Slovensku, v Európskej únii tak, aby sme naozaj mohli Ukrajinu považovať za krajinu, s ktorou sa dá takto spolupracovať. Ak budú tie podmienky splnené, pôjdeme v tom vízovom režime smerom k liberalizácii veľmi ďaleko, samozrejme, vždy rešpektujúc to, že sme členom Európskej únie a že sa snažíme vstúpiť do schengenského systému. Toto bola taká ťažisková téma. Mám pocit, že sa to stretlo s istým porozumením a budeme v tom pokračovať. Súčasťou mojej návštevy je, dovolím si povedať, oživenie troch spoločných medzivládnych komisií. Jedna, ktorá je orientovaná na rozvoj hospodárskej, vedeckej spolupráce. Druhá, ktorá je orientovaná na rozvoj kultúrnej spolupráce, spolupráce v oblasti vzdelávania a umenia a napokon je tu ešte aj tretia oblasť, je to zmiešaná komisia na rozvoj cezhraničnej spolupráce. Rád by som sa zmienil ešte o druhom dni mojej návštevy. Tak ako som už uviedol, stretol som sa so slovenskou menšinou. Ocenil som, že je lojálna štátu, v ktorom žije, ale zároveň som ocenil aj to, že ukrajinská vláda a samospráva regionálna, štátna správa umožnili zriadiť prvú slovenskú bilingválnu ukrajinsko-slovenskú základnú školu. Na Ukrajine máme asi 60 000 rodákov alebo ľudí, ktorí sa hlásia k slovenskej menšine a budeme im naďalej pomáhať. Chcel by som oceniť aj príspevok jedného z vás, pána poslanca Škodu, ktorý sa dlhodobo tejto relácii venuje, ktorý tam bol minulého roku odviezť počítače. Teraz sme darovali softvér, mnohé knihy, ktoré pán poslanec pozbieral zo škôl, ktoré my dnes nepotrebujeme, aj preto bol v mojej delegácii a myslím si, že sa mu za tieto aktivity treba poďakovať a povzbudiť do aktivít ďalších. Ďakujem pekne.